Diari Oficial de la Generalitat Valenciana


Sumari del DOGV 282, del 29-08-1985 (1985/804884)

DECRET 95/1985, de 25 de juny, del Consell de la Generalitat Valenciana, pel qual es convoquen subvencions per a Federacions i Associacions de Pares d'Alumnes a Centres docents públics o privats no universitaris.
--------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1985/06/25/95/dof/vci/html**

### Dades del document

Número de DOGV
:   282

Data del DOGV
:   29-08-1985

Secció del DOGV
:   DISPOSICIONS GENERALS

Número del document
:   1985/804884


Data del document
:   25-06-1985

Organisme emissor
:   Presidència de la Generalitat

Tipus de document
:   Decret

Decret 95/1985, de 25 de juny, del Consell de la Generalitat Valenciana, pel qual es convoquen subvencions per a Federacions i Associacions de Pares d'Alumnes en Centres Docents públics o privats no universitaris.  
En el desplegament d'una política educativa, en què els diversos sectors han d'adquirir una rellevant importància, hi destaca la participació i col·laboració dels pares a través de les Associacions.  
Però, per l'àmbit propi, les realitzacions de les Associacions de Pares d'Alumnes queden limitades a un Centre determinat, cosa que impedeix, ben sovint, d'obtenir una perspectiva global dels problemes educatius en ordre a les prioritats més immediates i a la concepció més generalitzada.  
Tot això confirma la conveniència d'enfortir i impulsar les organitzacions de pares d'alumnes, en els diversos àmbits associatius llurs, i molt especialment en aquells més extensos, mitjançant ajudes econòmiques que faciliten la tasca de les entitats esmentades.  
En atenció d'aquests motius, a proposta del Conseller de Cultura, Educació i Ciència, i amb la deliberació prèvia delConsell de la Generalitat Valenciana, en reunió del dia 25 de juny de 1985,  
DECRETE:  
Article primer  
Amb càrrec al crèdit 62.12.800.178, consignat a l'efecte, i en funció de les disponibilitats pressupostàries, es convoquen ajudes destinades a col·laborar en les despeses ocasionades per activitats que fomenten la participació dels pares en la vida escolar, així com l'expansió del moviment associatiu.  
Article segon  
1. Podran ser beneficiaris d'aquestes ajudes les Federacions d'associacions de Pares d'Alumnes i, si s'escau, les Associacions de pares d'Alumnes que tinguen la seu en l'àmbit de la Comunitat Valenciana i reunesquen els requisits següents:  
1.1. Estar integrades, exclusivament, per pares d'alumnes i funcionar, amb aquest caràcter, en l'àmbit de Centres docents públics o privats no universitaris.  
1.2. Estar degudament inscrites en el Registre d'associacions del Ministeri de l'Interior.  
2. Aquests requisits s'entendran referits a la data d'acabament del termini de presentació de sol·licituds.  
Article tercer  
La concessió d'aquestes ajudes s'efectuarà tot tenint en compte l'ordre de preferència següent:  
1. Federacions integrades per Associacions de Pares d'Alumnes de Centres públics o Centres privats subvencionats.  
2. Federacions que integren el major nombre d'associacions.  
3. Associacions de pares d'Alumnes de Centres públics o privats subvencionats que presenten un projecte comú d'actuació coordinada.  
Article quart  
1. Les sol·licituds aniran dirigides a la Conselleria de Cultura, Educació i Ciència (Av. Campanar, 32. 46806 València), mitjançant instància que haurà d'ajustar-se al model que figura com a annex d'aquest decret.  
2. La instància anirà acompanyada del pla d'activitats, en què es detallen les accions a realitzar i el pressupost aproximat d'aquestes, així com, en el cas de Federacions, de la certificació oficial corresponent que acredite les Associacions que té federades.  
3. El termini de presentació de sol·licituds serà d'un mes comptat a partir de la publicació en el Diari Oficial de la Generalitat Valenciana d'aquesta convocatòria.  
Article cinquè  
Correspondrà al Conseller de Cultura, Educació i Ciència la resolució d'aquesta convocatòria.  
Article sisè  
Una vegada resolta aquesta convocatòria, serà publicada tot fent-hi constr la quantitat concedida a cada entitat, així com les instruccions per a la percepció i posterior justificació.  
DISPOSICIONS FINALS  
Primera  
La Conselleria de Cultura, Educació i Ciència resta facultada per dictar les disposicions i Resolucions adients per al desenvolupament i l'execució d'aquest decret.  
Segona  
Aquest Decret entrarà en vigor el dia de la publicació en el Diari Oficial de la Generalitat Valenciana.  
València, 25 de juny de 1985.  
El President de la Generalitat,  
JOAN LERMA I BLASCO  
El Conseller de Cultura, Educació i Ciència,   
CEBRIA CISCAR I CASABAN  
ANNEX  
MODEL D'INSTANCIA  
El Sr/Sra.   
amb DNI núm. representant legal de   
   
amb NIF núm domiciliat a   
 , carrer   
 núm , telèfon   
a V.H.  
EXPOSA: Que segons que estableix el Decret 95/1985, del Consell de la Generalitat Valenciana, de 25 de juny, pel qual es convoquen subvencions per a Federacions de Pares d'Alumnes.  
SOL·LICITA: Que li siga concedida ajuda econòmica per realitzar . les activitats la Memòria de les quals acompanya.  
 A , el d de 1985.  
HONORABLE SR. CONSELLER DE CULTURA, EDUCACIO I CIENCIA - Av. Campanar, 32. 46586 València.


Còpia Permalink ELI